X'qed tippreżenta l-Kummissjoni llum? Il-Kummissjoni qed tadotta l-ewwel Strateġija tal-UE dwar ir-ritorn volontarju u r-riintegrazzjoni biex tmexxi 'l quddiem ir-ritorn volontarju u r-riintegrazzjoni bħala parti integrali ta' sistema komuni tal-UE għar-ritorni u biex tittejjeb l-effettività kumplessiva tal-politika dwar il-migrazzjoni tal-UE, li huma objettivi ewlenin skont il-Patt dwar il-Migrazzjoni u l-Ażil il-ġdid. L-Istrateġija tidentifika l-isfidi li jeħtieġ li jiġu indirizzati u tipproponi miżuri prattiċi, abbażi ta' seba' pilastri, biex issaħħaħ il-qafas legali u operattiv għar-ritorni volontarji mill-Ewropa u mill-pajjiżi ta' tranżitu, ittejjeb il-kwalità tal-programmi ta' ritorn u riintegrazzjoni, tistabbilixxi rabtiet aħjar ma' inizjattivi ta' żvilupp u ssaħħaħ il-kooperazzjoni mal-pajjiżi sħab. L-Istrateġija tibni wkoll fuq inizjattivi mnedija fis-snin preċedenti u fuq l-esperjenza miksuba fl-implimentazzjoni ta' programmi nazzjonali u konġunti ta' ritorn volontarju u ta' riintegrazzjoni kif ukoll fuq inizjattivi ffinanzjati mill-UE f'pajjiżi li mhumiex fl-UE. X'qed tagħmel l-UE biex iżżid ir-ritorn u ttejjeb ir-riintegrazzjoni? Ir-ritorn, ir-riammissjoni u r-riintegrazzjoni sostenibbli huma elementi essenzjali tal-approċċ komprensiv u bbilanċjat stabbilit fil-Patt il-Ġdid dwar il-Migrazzjoni u l-Ażil. Skont il-Patt, il-Kummissjoni pproponiet sistema komuni ta' ritorn tal-UE bbażata fuq l-emendi proposti għad-Direttiva dwar ir-Ritorn, proċedura ġdida fil-fruntieri b'ritorni rapidi u l-kunċett ta' sponsorizzazzjoni tar-ritorn biex tippermetti kooperazzjoni Ewropea aktar mill-qrib b'mod partikolari f'sitwazzjoni ta' pressjoni fuq is-sistemi nazzjonali. Il-Kummissjoni se taħtar ukoll Koordinatur tar-Ritorn, appoġġat minn Netwerk ta' Livell Għoli ġdid għar-Ritorn magħmul mir-rappreżentanti tal-Istati Membri. L-UE qed taħdem ukoll biex toħloq sħubiji ta' benefiċċju reċiproku ma' pajjiżi li mhumiex fl-UE bl-użu tal-istrumenti ta' politika kollha meħtieġa disponibbli, inkluż dwar kwistjonijiet ta' ritorn u ta' riammissjoni u l-implimentazzjoni sħiħa tal-Kodiċi dwar il-Viżi l-ġdid. L-Istrateġija l-ġdida tibni fuq inizjattivi preċedenti u fuq l-esperjenza miksuba fl-implimentazzjoni ta' programmi nazzjonali u konġunti ta' ritorn volontarju u ta' riintegrazzjoni kif ukoll fuq inizjattivi ffinanzjati mill-UE f'pajjiżi sħab. In-Netwerk Ewropew ta' Ritorn u ta' Riintegrazzjoni ffinanzjat mill-UE jiffaċilita l-kooperazzjoni bejn l-awtoritajiet tal-migrazzjoni, u ilu jappoġġa r-ritorn u r-riintegrazzjoni ta' kważi 25,000 persuna lejn pajjiżhom sa minn nofs l-2018. Il-Kummissjoni żviluppat qafas tal-UE dwar il-counselling fil-qasam tar-ritorn biex tipprovdi gwida lill-organizzazzjonijiet tal-Istati Membri fl-istabbiliment, il-ġestjoni u l-iżvilupp ta' strutturi ta' counselling fl-Istati Membri tal-UE u bħalissa qed tiżviluppa kurrikulu komuni għall-counsellors fil-qasam tar-ritorn, li jiffoka fuq il-ħiliet u l-kompetenzi li jeħtieġu l-counsellors. Abbażi tal-mandat imsaħħaħ tagħha, il-Frontex qed tappoġġa lill-Istati Membri fir-ritorni volontarji b'madwar 18 % tal-operazzjonijiet ta' ritorn fl-2020 ikunu ritorni volontarji, u l-għan huwa li dan is-sehem jiżdied. X'inhu r-ritorn volontarju? Ir-ritorn volontarju huwa r-ritorn assistit jew indipendenti ta' persuna li ma jkollhiex id-dritt li toqgħod fl-UE lejn il-pajjiż ta' oriġini jew ta' tranżitu tagħha, abbażi tar-rieda ħielsa tagħha. Sabiex jinkoraġġixxu u jiffaċilitaw ir-ritorn volontarju, l-Istati Membri jistgħu joffru li jassistu lill-persuna li tirritorna, pereżempju billi jkoprulhom l-ispejjeż tal-ivvjaġġar u jipprovdulhom għajnuna, fi flus kontanti jew in natura, għal perjodu qasir mal-wasla. L-UE tappoġġa wkoll ir-ritorn volontarju minn pajjiżi sħab, pereżempju fil-qafas tal-Inizjattiva Konġunta fl-Afrika ta' bejn l-UE u l-Organizzazzjoni Internazzjonali għall-Migrazzjoni (IOM) u għal persuni rimpatrijati mill-Afganistan u l-Bangladesh. X'inhi r-riintegrazzjoni sostenibbli? L-integrazzjoni tkun sostenibbli jekk tqis l-aspetti soċjali, psikosoċjali u ekonomiċi tar-ritorn tal-persuna lejn il-komunità tal-oriġini. Ir-riintegrazzjoni sostenibbli għandha l-għan li tappoġġja mhux biss lill-individwi, iżda wkoll lill-istrutturi u s-servizzi li jagħmlu r-riintegrazzjoni possibbli, bħat-tfittix ta' impjieg, l-edukazzjoni u t-taħriġ, l-appoġġ lill-intraprenditorija, jew lill-istrutturi amministrattivi. Dan min-naħa tiegħu ikun ta' benefiċċju għall-komunità kollha, u jista' jgħin biex jiġu indirizzati r-raġunijiet li huma stess ikunu wasslu biex l-migranti jitilqu minn pajjiżhom. Għaliex ir-ritorni volontarji huma aktar effettivi? Ir-ritorni volontarji jistgħu jkunu jinvolvu anqas spejjeż [ara l-Q+A hawn taħt], u huma aktar effettivi milli huma r-ritorni furzati. Ir-ritorni volontarji jqisu l-ħtiġijiet, l-aspettattivi u l-prospetti individwali tal-persuna rimpatrijata darba tkun lura fil-pajjiż ta' ritorn. L-appoġġ għar-riintegrazzjoni jgħin lill-persuni rimpatrijati jilħqu l-indipendenza ekonomika u jintegraw mill-ġdid b'suċċess fil-komunità. Bħala parti minn sħubija komprensiva dwar il-migrazzjoni, l-Istrateġija tal-lum tgħin ukoll biex il-pajjiżi tar-ritorn jiżdidulhom il-parteċipazzjoni u s-sjieda fil-proċess. Kif jaħdem fil-prattika r-ritorn volontarju? Il-persuni mingħajr dritt li joqogħdu fl-UE ġeneralment jingħataw perjodu biex jitilqu b'mod volontarju li matulu ikunu mitluba jirritornaw volontarjament f'konformità ma' deċiżjoni ta' ritorn. Dan il-perjodu normalment ivarja bejn seba' u 30 jum. Matul dan il-perjodu, l-awtoritajiet ma jistgħux jinfurzaw id-deċiżjoni sakemm ma jidentifikawx xi riskju ta' ħarba jew riskji għas-sigurtà. Il-persuni rimpatrijati jiġu assistiti matul il-proċess minn counsellors professjonali fil-qasam tar-ritorn li jiddiskutu opzjonijiet differenti u l-konsegwenzi tagħhom u jesploraw appoġġ possibbli għar-ritorn u r-riintegrazzjoni ma' persuni li jkunu ddeċidew li jirritornaw. Kemm jiġi jiswa r-ritorn volontarju? Ir-ritorn volontarju huwa ġeneralment meqjus bħala aktar kosteffettiv mir-ritorn furzat. L-ispiża tar-ritorn volontarju tiddependi fuq kull sitwazzjoni individwali. L-ispejjeż jinkludu l-ispejjeż tal-ivvjaġġar, l-assistenza fi flus u in natura pprovduta lill-persuna rimpatrijata u, fejn rilevanti, il-pakkett ta' riintegrazzjoni. Ir-ritorn furzat, b'kuntrast, jinvolvi wkoll spejjeż addizzjonali bħad-detenzjoni ta' qabel it-tneħħija, l-iskorti tar-ritorn sfurzat, u arranġamenti speċjali oħra qabel, matul u wara li jkun seħħ ir-ritorn. Is-Servizz ta' Riċerka Parlamentari Ewropew jistima li ritorn forzat jiġi jiswa EUR 3 414, imqabbel ma' EUR 560 għal ritorn volontarju. L-ispiża medja indikattiva tar-ritorni mill-pajjiżi ta' tranżitu hija stmata li tkun ta' madwar EUR 2 500 kull persuna. Għaliex ir-rata ta' ritorn mill-UE hija daqshekk baxxa? Ir-rata baxxa ta' ritorn mill-UE hija riżultat ta' diversi fatturi inklużi proċeduri frammentati u ineffiċjenti fi ħdan l-UE kif ukoll livelli baxxi ta' kooperazzjoni ta' pajjiżi barra mill-UE dwar l-identifikazzjoni u r-riammissjoni ta' persuni rimpatrijati. Din il-mistoqsija ġiet esplorata fid-dettall fid-Dokument ta' Ħidma tal-Persunal li jakkumpanja l-proposti għal Patt dwar il-Migrazzjoni u l-Asil il-ġdid (b'mod partikolari t-taqsima 3). Il-proposta tal-Kummissjoni dwar id-Direttiva dwar ir-Ritorn riformulata, il-proposta emendata ta' Regolament dwar il-Proċeduri tal-Ażil u l-proposta għal Regolament dwar il-Ġestjoni tal-Ażil u l-Migrazzjoni għandhom l-għan li jtejbu l-proċeduri fl-UE, inkluż billi jitnaqqsu d-distakki bejn l-ażil u r-ritorn. L-Istrateġija dwar ir-ritorni volontarji u r-riintegrazzjoni għandha l-għan li tindirizza n-nuqqasijiet fuq in-naħa tar-ritorn volontarju, li jistgħu jikkontribwixxu biex jiżdiedu r-rati ta' ritorn permezz ta' koordinazzjoni aktar effettiva u involviment aktar b'saħħtu mal-pajjiżi sħab dwar ir-ritorn, ir-riammissjoni u r-riintegrazzjoni u dan bħala parti mis-sħubijiet usa' ta' benefiċċju reċiproku dwar il-migrazzjoni li għandha l-UE ma' pajjiżi mhux tal-UE. Din l-Istrateġija kif torbot ma' proposti oħra taħt il-Patt? L-Istrateġija tappoġġa l-implimentazzjoni b'suċċess tal-objettivi ewlenin tal-Patt il-Ġdid, jiġifieri l-proċedura tal-fruntieri u l-isponsorizzazzjoni tar-ritorn, u hija parti mis-sħubiji komprensivi tal-migrazzjoni ma' pajjiżi sħab. Azzjoni aktar koordinata dwar ir-ritorn volontarju u r-riintegrazzjoni se tiffaċilita l-implimentazzjoni tal-proċedura l-ġdida tar-ritorn fuq il-fruntiera kif ukoll it-twettiq tal-miżura l-ġdida ta' solidarjetà fil-forma ta' sponsorizzazzjoni tar-ritorn. Hija tipproponi wkoll approċċ li jrawwem azzjoni koerenti, joħloq rabtiet aktar mill-qrib ma' inizjattivi ta' żvilupp u ma' strateġiji nazzjonali f'pajjiżi mhux tal-UE u jrawwem il-kapaċità u s-sjieda tagħhom fuq ir-ritorn, ir-riammissjoni u r-riintegrazzjoni taċ-ċittadini tagħhom. X'għodod għandha l-Kummissjoni għad-dispożizzjoni tagħha biex tgħin lill-pajjiżi tal-oriġini fil-kapaċitajiet tagħhom fejn jidħlu ritorn, riammissjoni u riintegrazzjoni taċ-ċittadini tagħhom? Il-bini tal-kapaċità għal pajjiżi terzi bħat-taħriġ, it-tagħlim bejn il-pari u l-iskambju tal-aħjar prattiki huma għodod siewja li ntużaw fil-kuntest ta' diversi inizjattivi ffinanzjati mill-UE u fi djalogi multilaterali ma' pajjiżi sħab ta' oriġini. Skont il-mandat imsaħħaħ tagħha, il-Frontex tista' tipprovdi appoġġ għall-bini tal-kapaċitajiet lill-pajjiżi sħab. Il-finanzjament tal-UE jappoġġa wkoll pajjiżi barra mill-UE fl-iżvilupp ta' strateġiji nazzjonali u proċeduri operattivi standard għar-ritorn, ir-riammissjoni u r-riintegrazzjoni. Fl-aħħar nett, jistgħu jintużaw proġetti pilota b'kamp ta' applikazzjoni limitat biex tiġi ttestjata l-kapaċità reali u jiġi appoġġat l-istabbiliment ta' servizzi ta' riintegrazzjoni f'pajjiżi terzi, bil-għan li gradwalment tiżdied is-sjieda tal-pajjiż terz tal-proċess ta' riintegrazzjoni. X'salvagwardji hemm biex jiġi żgurat li l-prinċipju ta' non-refoulement jiġi rispettat? Il-prinċipju ta' non-refoulement, kif minqux fil-Karta tad-Drittijiet Fundamentali, għandu jiġi rrispettat mill-Istati Membri kollha meta japplikaw id-dritt tal-UE, inkluża d-Direttiva dwar ir-Ritorn. B'mod aktar speċifiku, id-Direttiva dwar ir-Ritorn tipprovdi protezzjoni kontra r-refoulement fl-istadji kollha tal-proċedura ta' ritorn, pereżempju billi titlob li ssir valutazzjoni tal-prinċipju matul il-proċedura u billi tinkludi n-non-refoulement bħala raġuni obbligatorja għall-posponiment ta' tneħħija. L-Artikolu 5 jiddikjara b'mod espliċitu li meta jimplimentaw id-Direttiva, l-Istati Membri għandhom jieħdu kont dovut tal-prinċipju ta' non-refoulement. Ma' liema pajjiżi l-UE għandha ftehimiet u arranġamenti ta' riammissjoni? Il-lista hija disponibbli hawnhekk. X'se jagħmel il-Koordinatur tar-Ritorn? Il-Koordinatur tar-Ritorn u n-Netwerk ta' Livell Għoli għar-Ritorn, li jinkludi rappreżentanti mill-Istati Membri, se jipprovdu appoġġ tekniku lill-Istati Membri biex jiksbu aktar koerenza bejn il-politiki differenti li jaffettwaw l-effettività tal-politiki ta' ritorn, imsejjes fuq l-esperjenzi pożittivi tal-Istati Membri fil-ġestjoni tar-ritorni. Fil-qasam tar-ritorn volontarju u tar-riintegrazzjoni, il-Koordinatur tar-Ritorn se jiffoka wkoll fuq l-assistenza għar-riintegrazzjoni f'pajjiżi sħab speċifiċi, b'mod partikolari billi jiżgura li l-partijiet ikkonċernati differenti jaħdmu flimkien biex jużaw l-appoġġ disponibbli b'mod sħiħ. Il-ħidma kemm tal-Koordinatur kif ukoll tan-Netwerk ta' Livell Għoli se tifforma parti integrali mill-qafas ta' governanza stabbilit mill-proposta ta' Regolament dwar il-Ġestjoni tal-Ażil u l-Migrazzjoni. X'inhuma l-għodod li jappoġġjaw l-implimentazzjoni tal-Istrateġija? Għodod dedikati tal-UE jinkludu: Għal Aktar Informazzjoni Stqarrija għall-istampa: Il-ġestjoni ta' l-immigrazzjoni: Strateġija ġdida tal-UE dwar ir-ritorn volontarju u r-riintegrazzjoni: Komunikazzjoni: L-Istrateġija tal-UE dwar ir-ritorn volontarju u r-riintegrazzjoni: Dokument ta' Ħidma tal-Persunal tal-Kummissjoni: Il-qafas tal-UE dwar il-counselling fil-qasam tar-ritorn u l-Għodda ta' Assistenza għar-Riintegrazzjoni